Islamilainen huumori

**Islamilainen huumori** tarkoittaa huumorin käyttöä islamilaisissa kirjoituksissa ja myös sitä, mitä huumorista sanotaan islamilaisessa perimätiedossa, pyhissä kirjoituksissa ja uskonoppineiden teksteissä. 

Islamilaiset sivustot kertovat, että huumorin tulee olla totuudenmukaista, kunnioittavaa ja kohtuullista. Länsimaisessa runousopissa totuudenmukaisuus ja kohtuullisuus eivät ole kuuluneet huumorin vaatimuksiin. Sen sijaan kunnioittavaa tai ainakin hyväksyvää sävyä on pidetty  ominaisena huumorille komiikan alalajina.  

Eri mieltä ollaan siitä, ymmärtävätkö muslimit paremmin huumoria kuin juutalaiset ja kristityt – toisten mielestä ymmärtävät, toisten mielestä eivät. Eri mieltä ollaan myös siitä, hyväksyykö islaminusko lainkaan huumoria – ajatollah Khomeinin (k. 1989) mukaan ei, imaami al-Nawawin (k. 1277) mukaan kyllä.
## Huumori  ja profeetta Muhammed
Muhammedin pilapuheista kertoo kokoelmaan ''Jami` at-Tirmidhi'' kuuluva hadith. Muhammed kertoi Anas bin Malikille: "Mahmud sanoi: 'Oi kahden korvan omistaja'. Abu Usama vastasi: Hän tarkoitti sen vitsiksi".

Schweizerin ja Molokotos-Liedermanin mukaan arvovaltaiset hadith-kokoelmat kirjaavat tapauksia, joissa Muhammed hymyili, hymähteli tai nauroi. Erään hadithin mukaan Muhammed sanoi: "Älä naura liikaa, sillä se tappaa sydämen". Uskonoppineet korostavat tämän johdosta, että nauramisen tulee olla kohtuullista.

Abu Huraira oli sanonut Muhammedille, että tämä vitsailee. Muhammed oli vastannut, että hän kertoo vain totuuden. Toisen hadithin mukaan Muhammed sanoi: "Minä takaan talon Paratiisin liepeiltä miehelle, joka välttää riitelyä vaikka hän olisi oikeassa; talon Paratiisin keskeltä miehelle, joka välttää valehtelemista vaikka hän laskisi leikkiä; ja talon Paratiisin ylimmältä tasolta miehelle, joka kehittää luonnettaan." Uskonoppineet katsovat tämän perusteella, että islamin mukaisen huumorin tulee olla totuudenmukaista.

Profeetan hienovarainen huumori ei koskaan loukannut ketään eikä ollut liioiteltua, vaan edisti yhteisöllisyyttä ja positiivisia arvoja.

Ibn Hishamin elämäkerrassa Muhammedin huumori kohdistuu usein hänen vastustajiinsa. Esimerkiksi Badrin taistelun jälkeen "monijumalaisten" ruumiit heitettiin kaivoon, jonne Jumalan lähettiläs huusi: "*Kaivossa olijat! Oletteko huomanneet Herranne lupauksen käyneen toteen? Minä ainakin olen huomannut Herrani lupauksen käyneen toteen!"*

Itseensä kohdistunutta pilkallista huumoria Muhammed ei lainkaan sietänyt. Kun Muhammed oli valloittanut Mekan, hän määräsi joukon orjatyttöjä tapettavaksi, koska nämä olivat laulaneet pilkkalauluja hänestä.

## Huumori Koraanissa
Muhammedin ilmestyksiin perustuvassa Koraanissa yleisin huumorin laji on ironia, varsinkin vahingonilo ja ivallisuus uskottomia kohtaan:   

* Katumuksen suura 9:79 "Jumala pitää heitä vielä pilkkanaan, ja heitä odottaa tuskallinen rangaistus".
* Sadin suura 38:1-15: "Nouskoot sitten köysiä pitkin taivaaseen."

* Väärentäjän suura 83:34–36: "Sinä päivänä uskovat saavat nauraa uskottomille maatessaan vuoteilla ympärilleen katsellen. Ovatko nyt uskottomat saaneet palkan teoistaan?"

## Uskonoppineiden lausuntoja
Tapaamisessa yliopisto-opiskelijoiden kanssa Qomissa Ajatollah Khomeini totesi:Allah ei luonut ihmistä sitä varten, että hän voisi pitää hauskaa. Luomisen tarkoituksena oli, että ihmiskunta koetellaan vaikeuksien ja rukouksen kautta. Islamilaisen hallinnon on oltava vakava kaikilla elämänalueilla. Islamissa ei ole vitsejä. Islamissa ei ole huumoria. Islamissa ei ole hauskanpitoa. Mikään vakava asia ei voi sisältää hauskuutta tai iloa. Islam ei salli meressä uimista ja vastustaa radio- ja televisiosarjoja. Islam sallii kuitenkin ammunnan, ratsastuksen ja kilpailun tällaisissa urheilulajeissa.

## Eettiset periaatteet ja rajoitukset

Islamilainen huumori korostaa tasapainon merkitystä elämässä, sovittaen yhteen uskonnolliset velvollisuudet ja arjen ilon. 

Islamissa huumorin tulee olla totuudenmukaista, kohteliasta ja tarkoituksenmukaista, eikä se saa loukata toisia, sisältää valheita, pilkata islamilaisia symboleja, pelotella tai käsitellä vakavia asioita kevytmielisesti. Koraani kieltää pilkan sekä Jumalasta että ihmisistä, ja perinteinen islamilainen laki, esimerkiksi Ibn Taymiyyahin opetukset, painottaa, että jumalan, jumalan tunnusmerkkien tai Muhammedin arvon vähättely on ehdottomasti kiellettyä. Liiallinen nauru tai vitsailu nähdään hengellisyyttä heikentävänä, sillä se voi "kovettaa sydämen" tai viedä huomion elämän tarkoitukselta. Tämän vuoksi huumorin tulee tapahtua oikeaan aikaan, oikeassa seurassa ja säilyttää toisten arvokkuus.

Imaami Nawawi sanoi: ”Leikinlasku on kiellettyä, kun se on liiallista ja jatkuvaa. Siitä tulee tehotonta ja se kovettaa sydämen. Se vie ihmisen pois Jumalan palvonnasta ja uskonnollisista asioista ja voi aiheuttaa vahinkoa, kateutta ja epäkunnioitusta. Jos tätä ei tapahdu, leikinlasku on islamin mukaan sallittua. Profeetta harrasti huumoria yhdistääkseen ihmisiä.”

Al-Hafeth sanoi: ”Se, mikä on kiellettyä, on liioiteltu tai jatkuva leikinlasku, sillä se vie huomion pois Jumalan  palvonnasta ja vakavuudesta uskonnollisissa asioissa. Tämä johtaa usein kovasydämisyyteen, kateuteen ja kunnioituksen puutteeseen. Hyödyllinen leikinlasku, jonka tarkoituksena on rauhoittaa ihmisiä tai viihdyttää tai helpottaa heitä lyhyeksi ajaksi, on sallittua.”

Islamilaisella sivustolla annetun ohjeen mukaan ennen vitsailun aloittamista tulee kysyä itseltään, onko hetki, paikka, aihe ja henkilö oikea. Annetaan myös seuraavat ohjeet: älä arvostele mitään vitsaillessasi, älä laske leikkiä väkinäisesti; varo liiallista leikinlaskua tiettyjen henkilöiden seurassa; kunnioita keskustelukumppaniasi; tarkkaile itseäsi, jos olet hyvällä tuulella; säilytä hyvä käytös; älä vitsaile, kun tapaat henkilön ensimmäisen kerran.

## Vertailu muihin uskontoihin
Englannin kielen professori Bernard Schweizer ja uskontososiologian tutkija Lina Molokotos-Liederman katsovat, että islam on kristinuskoon ja juutalaisuuteen verrattuna selkeimmin naurua puoltava uskonto. Heidän mukaansa Jeesuksella ja Mooseksella ei ollut iloista luonnetta toisin kuin Muhammedilla, jolla näyttää selvästi olleen taipumusta hilpeyteen. 

Eksegetiikan professori, pastori Lauri Thurénin mukaan ajatus kristinuskon synkkyydestä ei saa tukea Uudesta testamentista, Vanhasta testamentista eikä ensimmäisten vuosisatojen kristillisyydestä. Benjamin Cain väittää, että juutalaiset  suhtautuvat uskontoonsa humoristisemmin kuin muslimit omaansa.

## Katso myös

* Charlie Hebdon isku
* Huumori
* Juutalainen huumori

## Lähteet

* 
* 
* 

### Viitteet